โล่งอกเงินคงคลังยังพอรับมือ
โพสต์ทูเดย์ &#8212; เงินคงคลังเดือนส.ค. ยังสูงถึง 2.7 แสนล้าน
22 ก.ย. 2552

โพสต์ทูเดย์ — เงินคงคลังเดือนส.ค. ยังสูงถึง 2.7 แสนล้าน
นายเอกนิติ นิติทัณฑ์ประภาศ โฆษกกระทรวงการคลัง เปิดเผยว่า ฐานะการคลังของรัฐบาลตามระบบกระแสเงินสด ในเดือนส.ค. 2552 รัฐบาลขาดดุลเงินงบประมาณจำนวน 40,388 หมื่นล้านบาท จากการที่รัฐบาลมีรายได้นำส่งคลัง 101,774 ล้านบาท แต่มีการเบิกจ่ายเงินงบประมาณทั้งสิ้น 142,162 ล้านบาท 
ทั้งนี้ เมื่อรวมดุลเงินนอกงบประมาณที่เกินดุล 23,471 ล้านบาท และมีการกู้เพื่อชดเชยการขาดดุลงบประมาณอีก 9,000 ล้านบาท ส่งผลให้รัฐบาลขาดดุลเงินสด 7,917 ล้านบาท ขณะที่รัฐบาลมีเงินคงคลัง ณ สิ้นเดือนส.ค.ทั้งสิ้น 271,070 ล้านบาท สูงกว่าเดือนก.ค.ที่มีอยู่ 278,987 ล้านบาท
สำหรับฐานะการคลังของรัฐบาลช่วง 11 เดือนปีงบประมาณ (ต.ค. 2551-ส.ค. 2552) รัฐบาลมีรายได้นำส่งคลัง 1,229,618 ล้านบาท และมีการเบิกจ่ายรวม 1,720,247 ล้านบาท ทำให้รัฐบาลขาดดุลเงินงบประมาณ 490,629 ล้านบาท และเมื่อรวมดุลเงินนอกงบประมาณที่เกินดุล 95,608 ล้านบาท จากการออกพันธบัตรตาม พ.ร.ก.ให้อำนาจกระทรวงการคลังกู้เงินเพื่อฟื้นฟูเศรษฐกิจ 5 หมื่นล้านบาท เพื่อสมทบเงินคงคลัง และได้รับรายได้จากการชดใช้เงินคงคลังจำนวน 46,680 ล้านบาท ทำให้รัฐบาลขาดดุลเงินสดก่อนการกู้เงิน 395,021 ล้านบาท
ทั้งนี้ รัฐบาลได้บริหารเงินสดให้สอดคล้องกับความต้องการใช้เงิน รวมทั้งสร้างความมั่นคงของฐานะการคลัง จึงได้กู้เงินเพื่อชดเชยการขาดดุลด้วยการออกพันธบัตร ตั๋วสัญญาใช้เงิน และตั๋วเงินคลังรวม 437,030 ล้านบาท ส่งผลให้ดุลเงินสดเกินดุล 42,009 ล้านบาท
โฆษกกระทรวงการคลัง กล่าวอีกว่า รัฐบาลขาดดุลเงินสดรวมทั้งสิ้น 395,021 ล้านบาท คิดเป็น 4.5% ของอัตราการเจริญเติบโตทางเศรษฐกิจสะท้อนว่าภาครัฐสนับสนุนการฟื้นตัวของเศรษฐกิจในช่วงเอกชนชะลอการใช้จ่าย 
นายเอกนิติ กล่าวว่า เงินคงคลังจำนวน 271,070 ล้านบาท ถือเป็นระดับที่มีความมั่นคงต่อฐานะการคลังของรัฐบาล เพราะในอดีตนั้นมีการประเมินว่าเดือนก.ย.เงินคงคลังจะมีแค่ 1.71 แสนล้านบาทเท่านั้น